text: Skal du være kommunal film-star? 
  06 september 2015 kl. 09.56
  Ungt par søges af Varde Kommune til at spille med i ny film, der skal profilere mottoet "Vi i naturen".
  Okay, med 75.000 kr. afsat til filmen bliver det ikke ligefrem en Hollywood-produktion. Men mindre kan også gøre det, og nu prøver Varde at få mere opmærksomhed via en lille film.
  - Det er nødvendigt at gøre opmærksom på sin kommune for at få tilflyttere til at få øje på netop os. Og får vi bare en familie eller to, der flytter til Varde, fordi de har set filmen, så er pengene til produktionen af den så rigeligt givet godt ud, siger borgmester Erik Buhl til TV SYD.
  Filmen skal blandt andet bruges på de sociale medier, på kommunens udviklingsråds hjemmesider og....
  - Så vil jeg jo gerne kunne bruge den, hvis jeg for eksempel skal holde et oplæg i København til lige at fortælle hvem jeg er og hvor jeg kommer fra, siger Erik Buhl.
  Nu søger kommunen så to unge - en mand og en kvinde - i 20'erne. De skal være de to hovedpersoner i filmen. De får dog ikke Hollywood-salærer ud af det, men må nøjes med æren og den berømmelse, der kommer ud af det.
  Se hele pressemeddelelsen, som kommunen har sendt ud på Facebook, herunder.
  Filmen produceres af firmaet Red Star Photo fra Esbjerg.
  
  